Fisiese wetenskap: Getroue matrieks sal goed beloon word | Netwerk24
Fisiese wetenskap: Getroue matrieks sal goed beloon word
Deur Eugenie Gregan 20 November 2020 17:38
Matriekleerlinge wat ou vraestelle ter voorbereiding van die eindeksamen uitgewerk het, sou breed glimlag ná Vrydag se eerste fisiese wetenskap-vraestel.
Celeste Labuschagne van die Solidariteit Skoleondersteuningsentrum (SOS) se Wetenskap-onderwysersvereniging, sê die vraestel gaan leerlinge wat getrou gewerk het, met goeie punte beloon.
"Ek glo die vraestel was regverdig en dat leerlinge ondanks die koronavirus goeie punte kan behaal as hulle deur die jaar hul kant gebring het."
Die eerste vraestel fokus op fisika en volgens Labuschagne is daar niks vreemds gevra nie.
"Wat die meervoudige keusevrae betref, was daar hier en daar 'n vragie wat die leerlinge dalk 'n bietjie langer sou laat kopkrap, maar oor die algemeen sou hulle dit maklik kon beantwoord.
"Daar was plek-plek vrae wat van die leerlinge verwag het om meer as een beginsel of konsep te oorweeg om by die korrekte antwoord uit te kom, maar dit was nie onbillik nie," sê sy.
"Daar was vanjaar 'n vars benadering wat die definisies betref en daar is soms ander definisies as gewoonlik gevra. Dit het egter nie bygedra tot die moeilikheidsgraad van die vraestel nie. Inteendeel, ek dink sommige definisies is makliker om weer te gee as dié wat gewoonlik gevra word."
Sy sê die vraestel se langer vrae is goed gestel.
"Die drywingskinkel in vraag 5 kon leerlinge 'n bietjie onkant vang en laat kopkrap, maar dié soort kinkels is nodig en daar was min daarvan in die vraestel."
13 van die eindeksamen se 30 dae is nou verby, met meer as helfte van die 216 vraestelle wat reeds geskryf is.